CEDEFOP
KONKURSIKUTSE – viide: GP/D/ReferNet2/002/06
ReferNet – Euroopa kutseõppe teatmematerjalide ja erialateabe võrk
1. Eesmärgid ja kirjeldus
Käesoleva kutse eesmärk on anda toetus ühele organisatsioonile (liikmesriigi konsortsiumi koordinaatorile) Euroopa Liidu 8 liikmesriigis ja Islandil, et ta juhiks ja koordineeriks oma riigi tähtsaimatest kutsehariduse organisatsioonidest koosneva konsortsiumi tegevust järgmistes valdkondades: kutsehariduse süsteemide ja arengu aruandlus ja analüüs, uuringud, dokumenteerimine, teabe levitamine ja edendamine.

ReferNeti põhieesmärk on anda Cedefopi käsutusse liigendatud hajussüsteem kutseõppe ja sellega seonduva kontrollitud teabe kogumiseks ja toetada Cedefopi selle teabe levitamisel euroopa ja riikide tasemel. Teabe kogumisel tuleb järgida kindlaid meetodeid ja pidada nõu konsortsiumi liikmetega.
2. Taotlemine
Nõuetele vastavaid taotlusi hinnatakse põhjalikult.
Organisatsioonid, kellele kutse kehtib:
· organisatsioon peab olema avalik või eraõiguslik ühing, mis on õigusliku seisundi poolest juriidiline isik (seega ei saa füüsilised isikud ehk eraisikud taotlusi esitada);
· organisatsioonil peab olema tegutsemiseks vajalik pädevus ning tegutsemiseks vajalik rahastus ja vajalikud varad;
· liikmesriigi konsortsium, mida koordineerib taotluse esitaja, peab esindama kutseõppe huvisid kõnealuses riigis (ministeeriumid, riiklikud ja/või sektori asutused, piirkondlikud võimud, uurimisasutused ja instituudid ning sotsiaalpartnerid).
Riigid, millele kutse kehtib:
· Euroopa Liidu 8 liikmesriiki (Belgia, Kreeka, Luksemburg, Madalamaad, Malta, Portugal, Rootsi, Taani)
· Island.
Valdkonnad, millele kutse kehtib:
· Taotlused peavad olema seotud käesoleva kutse täistekstis loetletud valdkondadega.
3. Eelarve ja projekti kestus
Kogu eelarve projekti kestuse kohta (12 kuud) on 231 000 EUR Euroopa Liidu nimetatud 8 liikmesriigi ja Islandi jaoks kokku. 

Ühenduse toetus moodustab ainult osa toetuse saaja (ja/või kaassaajate) enda rahapanusest ja/või mujalt saadud kohalikust, piirkondlikust, riiklikust ja/või erasektori panusest selle projekti jaoks. Ühenduse kogutoetus ei tohi ületada 70% projekti asjakohastest kuludest. 

Suurim toetussumma riigi kohta oleneb rahvaarvust:
· Luksemburg, Malta ja Island: suurim toetussumma riigi kohta on 19.000 EUR.
· Belgia, Kreeka, Madalmaad, Portugal, Rootsi ja Taani: suurim toetussumma riigi kohta on 29.000 EUR.
CEDEFOPil on õigus jätta nimetatud suurim toetussumma andmata.
4. Tähtaeg
Taotlused tuleb saata CEDEFOPile hiljemalt 16. oktoobriks 2006.
5. Täiendav teave
Käesoleva konkursikutse täistekst, taotluse vorm ja lisad on Cedefopi veebilehel http://www.cedefop.europa.eu/index.asp?section=3. 
Taotlused peavad vastama kutse täistekstis esitatud nõuetele ja need peab esitama eelnimetatud aadressil olevatel vormidel.
Ettepanekuid hinnatakse lähtudes läbipaistvuse ja võrdse kohtlemise põhimõttest. Komitee hindab kõiki nõuetekohaseid taotlusi kutse täistekstis nimetatud kvantitatiivsete ja kvalitatiivsete kriteeriumide alusel. Hindamisse kutsutakse osalema väliseksperte. 

